CELEX: 32017D0722
Language: bg
Date: 2017-04-20 00:00:00
Title: Решение за изпълнение (ЕС) 2017/722 на Комисията от 20 април 2017 година за удължаване на срока на предприетото от Нидерландия действие във връзка с предоставянето на пазара и употребата на биоцидa VectoMaxFG в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер С(2017) 2436)

22.4.2017   
            
            
               BG
            
            
               Официален вестник на Европейския съюз
            
            
               L 106/14
            
         РЕШЕНИЕ ЗА ИЗПЪЛНЕНИЕ (ЕС) 2017/722 НА КОМИСИЯТА
   от 20 април 2017 година
   за удължаване на срока на предприетото от Нидерландия действие във връзка с предоставянето на пазара и употребата на биоцидa VectoMaxFG в съответствие с член 55, параграф 1 от Регламент (ЕС) № 528/2012 на Европейския парламент и на Съвета
   
      
         (нотифицирано под номер С(2017) 2436)
      
   
   (само текстът на нидерландски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
   като има предвид, че:
   
               (1)
            
            
               На 13 септември 2016 г. Нидерландия прие решение в съответствие с член 55, параграф 1, първа алинея от Регламент (ЕС) № 528/2012, с което разрешава до 1 ноември 2016 г. предоставянето на пазара и употребата на биоцида VectoMaxFG от сертифицирани оператори с цел контрол на ларвите на инвазивните екзотични видове комари Aedes albopictus и Aedes japonicus („действието“).
            
         
               (2)
            
            
               Биоцидът VectoMaxFG съдържа Bacillus thuringiensis subsp. israelensis серотп H14, щам AM65-52, и Bacillus sphaericus subsp. 2362, щам ABTS-1743, като активни вещества за употреба в продуктов тип 18, както е описан в приложение V към Регламент (ЕС) № 528/2012.
            
         
               (3)
            
            
               На 5 декември 2016 г. Комисията получи от Нидерландия мотивирано искане за удължаване на срока на действието в съответствие с член 55, параграф 1, трета алинея от Регламент (ЕС) № 528/2012.
            
         
               (4)
            
            
               С Решение за изпълнение (ЕС) 2016/714 на Комисията (2) на Нидерландия беше позволено да удължи срока на временното действие във връзка с предоставянето на пазара и употребата на двата биоцида VectoBacWG и Aqua-K-Othrine. В посоченото решение се признава, че няма подходящи алтернативни продукти за контрол на комарите, преносители на болести в Нидерландия.
            
         
               (5)
            
            
               Според информацията, предоставена от Нидерландия, мярката, попадаща в обхвата на Решение за изпълнение (ЕС) 2016/714, е била необходима с цел да се осигури защита на общественото здраве, тъй като комарите, появили се в Нидерландия в помещения на дружества за търговия с гуми, в гробищни паркове и семейни градини, могат да бъдат преносители на тропически болести, като например денга и чикунгуня. При проведения от Нидерландия през 2016 г. допълнителен мониторинг беше установено наличието на комари също така в предприятие за рециклиране на камиони и в жилищен район.
            
         
               (6)
            
            
               Нидерландия заяви, че продуктите, обхванати от Решение за изпълнение (ЕС) 2016/714, не са достатъчни за контрола на ларвите на комари в области с отлични условия за развитието на тяхната популация, където са необходими средства с по-дълготрайна остатъчна ефективност. Провеждането на подходящ контрол в тези области е от съществено значение за предотвратяване на споменатите по-горе рискове за общественото здраве, тъй като яйцата и ларвите могат да се разпространят и на други места. Поради това искането, посочено в съображение 3, се основава на довода, че прилагането на биоцида VectoMaxFG, който е под формата на гранули, в съчетание с VectoBacWG, е от съществено значение за ефективното противодействие на развитието на ларвите на комарите.
            
         
               (7)
            
            
               Тъй като липсата на подходящ контрол на ларвите на комарите, които не могат да бъдат овладени с други средства, може да доведе до заплаха за общественото здраве, е целесъобразно да се разреши на Нидерландия да удължи срока на действието при спазването на определени условия.
            
         
               (8)
            
            
               Мярката, предвидена в настоящото решение, е в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Нидерландия може да удължи действието за срок, не по-дълъг от 550 дни, с цел предоставянето на пазара и употребата на биоцида VectoMaxFG за контрол на комарите, преносители на болести, извършван от сертифицирани оператори и под надзора на компетентния орган.
   Член 2
   Адресат на настоящото решение е Кралство Нидерландия.
   
      Съставено в Брюксел на 20 април 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 167, 27.6.2012 г., стр. 1.
   
      (2)  Решение за изпълнение (ЕС) 2016/714 на Комисията от 11 май 2016 година за удължаване на срока на предприетото от Нидерландия действие във връзка с предоставянето на пазара и употребата на биоцидите VectoBacWG и Aqua-K-Othrine в съответствие с член 55, параграф 1 от Регламент (ЕС) № 528/2012 на Европейския парламент и на Съвета (ОВ L 125, 13.5.2016 г., стр. 14).